CELEX: 32013D0036(01)
Language: sl
Date: 2013-09-26 00:00:00
Title: 2013/646/EU: Sklep Evropske centralne banke z dne 26. septembra 2013 o dodatnih začasnih ukrepih v zvezi z Eurosistemovimi operacijami refinanciranja in primernostjo zavarovanja (ECB/2013/36)

12.11.2013   
            
            
               SL
            
            
               Uradni list Evropske unije
            
            
               L 301/13
            
         SKLEP EVROPSKE CENTRALNE BANKE
   z dne 26. septembra 2013
   o dodatnih začasnih ukrepih v zvezi z Eurosistemovimi operacijami refinanciranja in primernostjo zavarovanja
   (ECB/2013/36)
   (2013/646/EU)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti prve alinee člena 127(2) Pogodbe,
   ob upoštevanju Statuta Evropskega sistema centralnih bank in Evropske centralne banke ter zlasti prve alinee člena 3.1, člena 12.1, člena 14.3 in člena 18.2 Statuta,
   ob upoštevanju Smernice ECB/2011/14 z dne 20. septembra 2011 o instrumentih in postopkih denarne politike Eurosistema (1) ter Sklepa ECB/2013/6 z dne 20. marca 2013 o pravilih v zvezi z uporabo lastnih nekritih bančnih obveznic, za katere jamči država, kot zavarovanja pri operacijah denarne politike Eurosistema (2),
   ob upoštevanju Smernice ECB/2013/4 z dne 20. marca 2013 o dodatnih začasnih ukrepih v zvezi z Eurosistemovimi operacijami refinanciranja in primernostjo zavarovanja ter o spremembi Smernice ECB/2007/9 (3) ter Sklepa ECB/2013/22 z dne 5. julija 2013 o začasnih ukrepih glede primernosti tržnih dolžniških instrumentov, ki jih je izdala ali zanje v celoti jamči Republika Ciper (4),
   ob upoštevanju naslednjega:
   
               (1)
            
            
               V skladu s členom 18.1 Statuta Evropskega sistema centralnih bank in Evropske centralne banke lahko Evropska centralna banka (ECB) in nacionalne centralne banke držav članic, katerih valuta je euro (v nadaljnjem besedilu: NCB), sklepajo kreditne posle s kreditnimi institucijami in drugimi udeleženci na trgu na podlagi ustreznega zavarovanja posojil. Standardni pogoji, po katerih so ECB in NCB pripravljene skleniti kreditne posle, vključno z merili za ugotavljanje primernosti zavarovanja za namene kreditnih poslov Eurosistema, so določeni v Prilogi I k Smernici ECB/2011/14, ki je bila glede pravil v zvezi z uporabo lastnih nekritih bančnih obveznic, za katere jamči država, kot zavarovanja pri operacijah denarne politike Eurosistema prilagojena s Sklepom ECB/2013/6.
            
         
               (2)
            
            
               V skladu z oddelkom 1.6 Priloge I k Smernici ECB/2011/14 lahko Svet ECB kadar koli spremeni instrumente, pogoje, merila in postopke za izvajanje operacij denarne politike Eurosistema.
            
         
               (3)
            
            
               Smernica ECB/2013/4 in Sklep ECB/2013/22 sta vzpostavila dodatne začasne ukrepe v zvezi s primernostjo zavarovanja za kreditne posle Eurosistema.
            
         
               (4)
            
            
               Svet ECB je 17. julija 2013 odločil, da svoj okvir za obvladovanje tveganj dodatno okrepi s tem, da prilagodi merila primernosti in odbitke, ki se uporabljajo za zavarovanje, sprejeto v operacijah denarne politike Eurosistema, ter sprejme nekatere dodatne ukrepe za splošno izboljšanje skladnosti tega okvira in njegovega izvajanja v praksi. Nekatere od teh odločitev vplivajo na dodatne začasne ukrepe v zvezi z Eurosistemovimi operacijami refinanciranja in primernostjo zavarovanja, določene v Smernici ECB/2013/4, zlasti na odbitke pri vrednotenju in določbe o neprekinjenosti servisiranja, ki se uporabljajo za listinjene vrednostne papirje, ki se sprejmejo v skladu z navedeno smernico.
            
         
               (5)
            
            
               Poleg tega je Svet ECB odločil, da prilagodi merila primernosti dodatnih bančnih posojil v začasnem okviru Eurosistema za zavarovanje.
            
         
               (6)
            
            
               Odločitve, navedene v uvodnih izjavah 4 in 5, je treba sprejeti v obliki sklepa ECB –
            
         SPREJEL NASLEDNJI SKLEP:
   Člen 1
   Spremembe nekaterih določb Smernice ECB/2013/4
   1.   Pravila za izvajanje operacij denarne politike Eurosistema in merila primernosti za zavarovanje, določena v tem sklepu, se uporabljajo v povezavi z drugimi pravnimi akti Eurosistema, ki se nanašajo na instrumente in postopke denarne politike Eurosistema ter zlasti Smernico ECB/2013/4.
   2.   V primeru razhajanj med tem sklepom ter Smernico ECB/2013/4 in/ali katerimi koli ukrepi, ki jo izvedejo na nacionalni ravni, prevlada ta sklep. NCB še naprej uporabljajo vse določbe Smernice ECB/2013/4 v nespremenjeni obliki, razen če je v tem sklepu določeno drugače.
   Člen 2
   Odbitki za listinjene vrednostne papirje, ki so primerni po začasnem okviru
   1.   Za listinjene vrednostne papirje iz člena 3(1) Smernice ECB/2013/4 se uporabljajo naslednji odbitki pri vrednotenju:
   
               (a)
            
            
               10 %, če imajo dve bonitetni oceni najmanj „enojni A“ (5);
            
         
               (b)
            
            
               22 %, če nimajo dveh bonitetnih ocen najmanj „enojni A“.
            
         2.   Za listinjene vrednostne papirje iz člena 3(5) Smernice ECB/2013/4 se uporablja odbitek pri vrednotenju v višini 22 %.
   Člen 3
   Določbe o neprekinjenosti servisiranja
   1.   Za namene člena 3(6) Smernice ECB/2013/4 ima pojem „določbe o neprekinjenosti servisiranja“ pomen, ki je določen v odstavku 2 spodaj.
   2.   „Določbe o neprekinjenosti servisiranja“ pomenijo določbe v pravni dokumentaciji listinjenega vrednostnega papirja, ki jih sestavljajo določbe o nadomestnem izvajalcu servisiranja ali določbe o iskalcu nadomestnega izvajalca servisiranja (če ni določb o nadomestnem izvajalcu servisiranja). V primeru določb o iskalcu nadomestnega izvajalca servisiranja bi moral biti imenovan iskalec nadomestnega izvajalca servisiranja in ta iskalec bi moral biti pooblaščen, da najde primernega nadomestnega izvajalca servisiranja v 60 dneh od dogodka, ki sproži imenovanje iskalca, da se zagotovi pravočasno plačilo in servisiranje listinjenega vrednostnega papirja. Te določbe vključujejo tudi dogodke, ko se sproži postopek zamenjave izvajalca servisiranja in imenovanje nadomestnega izvajalca servisiranja, ki lahko temeljijo na bonitetnih ocenah in/ali ne temeljijo na bonitetnih ocenah, npr. neizpolnjevanje obveznosti trenutnega izvajalca servisiranja.
   3.   Listinjeni vrednostni papirji z določbami o neprekinjenosti servisiranja, skladnimi s Smernico ECB/2013/4, ki so bili na listi primernega finančnega premoženja pred začetkom veljavnosti tega sklepa, ostanejo primerni še eno leto od datuma začetka veljavnosti tega sklepa.
   Člen 4
   Sprememba pravil za sprejem dodatnih bančnih posojil
   Če nastanejo izjemne okoliščine, navedene v členu 4(3) Smernice ECB/2013/4, lahko NCB na podlagi odobritve Sveta ECB sprejmejo bančna posojila:
   
               (a)
            
            
               na podlagi uporabe meril primernosti in ukrepov za obvladovanje tveganj, ki jih je določila druga NCB v skladu s členom 4(1) in (2) Smernice ECB/2013/4;
            
         
               (b)
            
            
               ki jih ureja pravo katere koli države članice, ki ni država članica, v kateri je ustanovljena tista NCB, ki sprejme bančna posojila;
            
         
               (c)
            
            
               ki so vključena v sklad bančnih posojil ali zavarovana z nepremičninami, če je pravo, ki ureja bančno posojilo ali zadevnega dolžnika (ali garanta, kjer pride v poštev), pravo katere koli druge države članice EU in ne tiste, v kateri je ustanovljena NCB, ki sprejme bančna posojila.
            
         Člen 5
   Začetek veljavnosti
   Ta sklep začne veljati 1. oktobra 2013.
   Člen 4 se uporablja od 1. januarja 2014.
   
      V Frankfurtu na Majni, 26. septembra 2013
      
         
            Predsednik ECB
         
         Mario DRAGHI
      
   
   
      (1)  UL L 331, 14.12.2011, str. 1.
   
      (2)  UL L 95, 5.4.2013, str. 22.
   
      (3)  UL L 95, 5.4.2013, str. 23.
   
      (4)  UL L 195, 18.7.2013, str. 27.
   
      (5)  Bonitetna ocena „enojni A“ je bonitetna ocena najmanj „A3“, ki jo dodeli Moody’s, „A–“, ki jo dodelita Fitch ali Standard & Poor’s, ali bonitetna ocena „AL“, ki jo dodeli DBRS.